tartuNLP/wikipedia-smugri-20251201 huggingface dataset:
Habitat '67

Habitat '67 on elamukompleks Cité du Havre'is, Saint Lawrence'i jõe ääres Montrealis, Québecis Kanadas. Selle projekteeris Iisraeli-Kanada arhitekt Moshe Safdie oma magistritööna McGilli Ülikooli arhitektuuriteaduskonnas 1961. aastal. Algselt oli ehitisse planeeritud 1000 elamut, ostukeskused ja kool, kuid selle õgvendatud ja täiendatud versioon 158 elamuga ehitati valmis Expo '67 ajaks, maailmanäituseks, mis toimus 1967. aasta aprillist oktoobrini.
Elamukompleksi inseneritöö teostas August Komendant.
Kadi Haamer

 
Kadi Haamer (aastani 1998 Koni, 1998–2011 Tudre; sündinud 13. detsembril 1976 Tartus) on lavastaja, teatriõppejõud ja ‑uurija. 
Ta on lõpetanud 1995. aastal Tartu 7. Keskkooli ning õppinud aastatel 1995–1996 Viljandi Kultuurikolledžis näitlemist ja 1997–2000 Tartu Ülikoolis teatriteadust. Lõpetas 2004. aastal lavastaja erialal Eesti Muusikaakadeemia Kõrgema Lavakunstikooli ja sai 2007. aastal EMTA lavakunstikoolis lavakõne magistrikraadi.
Õppinud 2007–2020 Tartu Ülikooli kirjanduse ja kultuuriteaduste doktoriõppes eksternina teatriteadust. Täiendanud end 2005. aastal Taanis Odini Teatris Odin Week Festivalil ja Poolas Rahvusvahelises Teatriantropoloogia Koolis. Osalenud 2005. ja 2006. aastal Thomas Leabharti kehamiimi õpikodades Prantsusmaal, töötanud 2006–2010 Leabharti assistendina USA California osariigis Pomona Kolledžis. 
Õpetanud 2006 ja 2010–2011 EMTA lavakunstikoolis, korraldanud 2010 Tartu Ülikooli Viljandi Kultuuriakadeemias kehamiimi ja Suzuki tehnika õpikoda. Tegutsenud kehamiimi ja Suzuki tehnika treenerina. Töötanud Tartu Ülikooli Kliinikumis kriisi-kogemusnõustajana. Töötanud aastatel 2017–2024 Eesti Rahva Muuseumis programmijuhina.
Avaldanud uurimusartikleid teatri ja näitleja kehatehnika kohta. Oli 2005–2013 Eesti Teatriliidu ja Eesti Lavastajate ja Dramaturgide Liidu liige.
Akadeemiline vabadus

Akadeemiline vabadus on teaduse ja teaduse õpetuse vabadus, mille eesmärk on teadmiste saamine ja levitamine. Akadeemilise vabaduse eesmärk on tagada teadustöö lähtumine teaduslikust metoodikast, mitte mingi muu eesmärgiga välisest survest.
Nyergesújfalu

Nyergesújfalu (saksa keeles "Sattel-Neudorf") on linn Ungaris Komárom-Esztergomi komitaadis Esztergomi kreisis.
Geograafiline asend.
Nyergesújfalu asub Doonau paremal kaldal Slovakkia piiri ääres, Esztergomist ligikaudu 14 km läänes.
Ajalugu.
Piirkond on olnud asutatud juba iidesetest aegadest saadik. Nyergesújfalust on leitud 180 urnihauast koosneva pronksiaegse kalmistu säilmed. 1. sajandil rajas Rooma riik Doonau äärse piirikaitsesüsteemi "Ripa Pannonica" ja kindlusi ühendava paekivitee. Selle kindluste keti üheks liikmeks oli praeguse Nyergesújfalu kohal asunud sõjaväelinnus nimega Crumerum, mille kõrval asus ka tsiviilasula Curta.
Nyergesújfalut on ürikutes esmamainitud 1280. aasta paiku. 1371. aastal sai Nyergesújfalust kuninga valdus. 1388. aastal kinkis kuningas küla Esztergomi peapiiskopile, kelle valdusesse see jäi kuni 1945. aastani. 1543. aastal hävitasid türklased küla, kuid see asustati peagi uuesti. 18. sajandi alguses kolis külasse saksa ümberasujaid. 1728. aastal põles küla maha, kuid ehitati taas üles. Praegune barokkstiilis kirik ehitai 1770. aastal. Tööstuse areng Nyergesújfalus algas 19. sajandi keskpaiku. Tellisetahas rajati 1862. aastal ja tsemendivabrik 1867. aastal. Kunstsiidivabrik ehitati 1941. aastal. Linnaõigused sai Nyergesújfalu 1. märtsil 1989.
Izumo

Izumo on linn Jaapanis Shimane prefektuuris. Asub Jaapani mere kaldal Izumo tasandikul.
Linna idaosas voolab Hii jõgi ja suubub Shinji järve.
Izumo linn moodustati 1941. aastal. 2005. aastal liideti Izumoga Hirata linn ja Koryō, Sada, Taisha ja Taki alev ("chō"). 2011. aastal liideti linnaga Hikawa alev.
Linnas on tähtis kalasadam.
1. detsembril 2023 oli Izumos 170 845 elanikku.
Zaritšne kasarmu õhurünnak

3. novembril 2023 alustasid Vene väed Ukrainas Zaporižžja oblastis Zaritšne külas sõjalise pidustuse ajal õhurünnakut Ukraina vägede 128. üksik Taga-Karpaatia mägiründebrigaadi pihta. Rünnakus hukkus 28 Ukraina sõdurit, sealhulgas üheksateist 128. üksik mägibrigaadist.
Rünnak.
3. novembril 2023 kogus 128. üksik Taga-Karpaatia mägiründebrigaadi juhatus raketivägede ja suurtükiväe päeva puhul autasustamiseks kindla arvu kaitseväelasi. Formeerimise ajal lendas umbes kella 10-11 ajal hommikul autasustamispaika Venemaa relvajõudude väljatulistatud rakett Iskander-M.
Hromadske sõnul toimus rünnak siis, kui kaitseväelased ootasid tseremooniale hilinenud brigaadiülema Dmõtro Lõsjõki saabumist. Venelased järgnesid hävitajatele enne löögi andmist drooniga. Hiljem levitasid Vene Telegrami kanalid veebis väidetavalt rünnakupaigast pärit videot, millel on kujutatud Ukraina sõdureid jälitamas Vene mehitamata õhusõidukiga.
Hukkunud.
5. novembril teatas Ukraina parlamendiliige Oleksi Kutšerenko, et rünnakus hukkus 28 sõdurit ja 53 sai haavata.
6. novembril kinnitas 128. üksik Taga-Karpaatia mägiründebrigaad rünnaku toimumist ja teatas, et rünnakus hukkus 19 sõjaväelast.
Rünnaku tagajärjel hukkunute hulgas olid veteraniasjade ministeeriumi töötaja Serhi Kuznev, suurtükiväerühma ülem Dmõtro Miljutin, 128. brigaadi ülema asetäitja kolonelleitnant Andri Tarasenko ja endine Hmelnõtski piirkondliku territoriaalse värbamiskeskuse juht ja Sotsiaalne tugi Volodõmõr Voznõi.
128. brigaadi asukohaks oleva Taga-Karpaadi piirkondliku sõjaväeadministratsiooni juht Viktor Mõkõta ütles, et alates 6. novembrist on Taga-Karpaadi oblastis välja kuulutatud kolmepäevane lein rünnaku tagajärjel hukkunute mälestamiseks.
Reaktsioonid.
4. novembril kinnitas rünnakut 128. brigaadile Ukraina relvajõudude strateegilise kommunikatsiooni keskus. Ukraina kaitseminister Rustem Umerov andis korralduse viia läbi rindeala asjaolude uurimine.
Ukraina president Volodõmõr Zelenskõi avaldas 5. novembri õhtuses videosõnumis hukkunute omastele kaastunnet ja teatas, et õhurünnaku kohta on alustatud kriminaalmenetlust.
6. novembri õhtul teatasid president Zelenskõi ja Ukraina relvajõudude peastaap, et võitlejaid rivistusse juhtinud 128. brigaadi ülem Dmõtro Lõsjõk on ametist kõrvaldatud.
14. novembril teatas Ukraina kaitseministeeriumi peainspektsioon minister Umerovile raketilöögi asjaolude kontrollimise tulemustest: ministri sõnul "nüüd teame minut minutilt, mis ja kuidas juhtus. Saime aru, mis tragöödiani viis ja kuidas seda oleks saanud vältida." Märgitakse, et eirati kamuflaažireegleid ja muid turvameetmeid. Kaitseminister ütles, et uurimist viib eelkõige läbi Riiklik Juurdlusbüroo, ning andis Ukraina relvajõudude peastaabile ülesandeks "kontrollida julgeolekuprotokollide täitmist üksustes". Minister märkis oma postituse kommentaaris ka, et korraldus sisaldab "ergutuste väljakuulutamise ja preemiate üleandmise korra reguleerimist".
Ukraina vägede kättemaks.
Ukraina ametnikud ütlesid, et maksid kätte rünnaku eest 21. novembril Venemaa okupeeritud Hersoni oblastis baseeruva 810. kaardiväe merejalaväebrigaadi Vene vägede ründamisega.
Reet Kurg

Reet Kurg (sündinud 15. mai 1965) on Eesti teadlane, molekulaarbioloog ning molekulaarse biomeditsiini labori juhataja Tartu Ülikoolis. 
Alates 2018 on Reet Kurg Tartu Ülikooli tehnoloogiainstituudi direktor.
Reet Kure teadustöö põhisuunad on biomeditsiin, biotehnoloogia, vähiuuringud, ekstratsellulaarsed vesiikulid
Tunnustus.
2022 Tartu Ülikooli medal
Välislingid.
Reet Kurg Eesti Teaduse Infosüsteemis 
Molekulaarse biomeditsiini labori koduleht
Maanteetranspordi terminal

Maanteetranspordi terminal (ingl.k. "road transport terminal") on maanteetranspordivahendite ja -veoühikute teenindamiseks ette nähtud taristuüksus. Maanteetranspordi terminalid täidavad põhiosas ülemineku funktsiooni jaotusvedudelt põhivedudele ja vastupidi. Terminalides laaditakse iga päev kaubasaadetisi maha ja peale, neid sorteeritakse, konsolideeritakse ja laaditakse ümber. Vajaduse korral osutatakse klientidele lisaväärtusteenuseid. 
Kaupade vedamisel maanteedel kasutavad vedajad eelkõige endale ja oma koostööpartneritele kuuluvaid terminale. Vedajate koostööpartneriteks võivad olla nii ekspedeerimisettevõtted kui ka muud veoettevõtted. Lisaks maanteeterminalidele kasutavad vedajad ka sadamates ja raudteesõlmedes paiknevaid inter- ja multimodaalseid terminale. Kuna autodega veetakse lisaks terminalidele palju kaupa ka ladudest ja ladudesse, võib veokite teenindatavad laod lugeda tinglikult maanteetranspordi taristu hulka kuuluvaiks. Suuremad kaubakogused laaditakse pool- ja täishaagistele üldjuhul ladudes ja saadetised toimetatakse samuti ladudesse. Oluline erinevus lao ja terminali vahel on see, et kui laos hoitakse kaupa, mille järgmine kättetoimetamise aadress pole enamasti teada, siis terminali saabuva kauba vastuvõtja on üldjuhul teada juba enne kauba saabumist terminali. 
Üks terminalide põhiülesandeid on eri tüüpi kaubavoogude ühendamine. Terminali saabuvad ja sealt väljuvad samal ajal nii jaotus-, kogumis- kui ka põhiveod ühest terminalist teise. Terminalis ühendatakse kokkuveetud kaubad suundade kaupa põhivedudeks. Põhiveo järel organiseerib terminal eri suundadesse suunduvad jaotusveod.
Ebe Merilo

Ebe Merilo (sündinud 15. märtsil 1970) on eesti taimebioloog ning Tartu Ülikooli taimeökoloogia kaasprofessor.
Merilo on TÜ mudel- ja põllutaimede ökofüsioloogia uurimisrühma juht ning tema uurimisvaldkonnad on taimefüsioloogia, ökofüsioloogia, molekulaarbioloogia ja põllumajandusalased uuringud.
2022 aastal pälvis ta koos Hannes Kollistiga Eesti vabariigi teaduspreemia põllumajandusteaduste alal teadustööde tsükli „Taimede kohanemine muutuvas kliimas“ eest
Hanna Hõrak

Hanna Hõrak (sündinud 17. mail 1986) on eesti taimebioloog ning Tartu Ülikooli molekulaarse taimefüsioloogia kaasprofessor.
Hõrak juhib Tartu Ülikoolis molekulaarse taimefüsioloogia uurimisrühma, kus uuritakse geneetika ja molekulaarbioloogia meetodite abil, kuidas taimed keskkonnast saabuvaid stressisignaale tajuvad ning neile reageerivad. Täpsemalt on fookuses küsimused sellest, kuidas kujuneb taimede lehtedes paiknevate õhulõhede erinev paiknemine erinevates keskkonnatingimustes ja kuidas erinevad õhulõhede paiknemise mustrid mõjutavad taimede füsioloogiat, kasvu ja saaki.
Välislingid.
Hanna Hõrak Eesti Teaduse Infosüsteemis
Kergeveok

Kergeveok (ingl.k. "light goods road vehicle"; LGV) on veoste vedamiseks ettenähtud, kuni 3,5-tonnise täismassiga kaubik või kuni 7,5- tonnise täismassiga veoauto.
Kaubik

Kaubik (ingl. k. "van; pick-up truck") on kuni 3,5 t täismassiga, väike suletud koormaruumiga veoauto kaubasaadetiste vedamiseks.
Madelveoauto

Madelveoauto (ingl.k. "dropside lorry; dropside truck") on veokastiga, enamasti kahe- või kolmeteljeline veoauto, mis võib olla varustatud tõstukiga lastide peale- ja mahatõstmiseks. Veokitõstuk (ingl.k. "lorry-mounted crane") on veoauto (enamasti madelauto) raamile monteeritud tõsteseade (kraana), mis võimaldab juhil laadida veokile ja sellelt maha raskeid veoseid.
Furgoonveoauto

Furgoonveoauto, ka furgooniga veoauto, furgoonauto (ingl.k. "straight truck") on veok, millega veetakse kaupa raamile kinnitatud lastiruumis (furgoonis). 
Metallist furgooniga veoautosid kasutatakse eeskätt jaotuslogistikas, kus nendega veetakse hulgiladudest ja jaotuskeskustest iga päev peamiselt kaubaalustel kaubasaadetisi kauplustesse. 
Furgoonautosid kasutatakse ka muudes valdkondades peale kaubandust teenindava jaotustranspordi.
Jaotusveoauto

Jaotusveoauto (ingl.k. "delivery truck; delivery lorry") on kahe- või kolmeteljeline furgooniga veoauto, mis veab kaupu ladude ja terminalide läheduses enamasti kuni mõnesaja kilomeetri pikkustel veomarsruutidel. Jaotusveoautosid kasutatakse tavaliselt terminalide jaotuspiirkondades kauba jaotus- ning kokkuveoks. Need on varustatud enamasti tagaluuktõstukiga, mis hõlbustab laadimistoiminguid. 
= Ülevaade =
Linna jaotusveoautosid on kahte tüüpi – väikesed linna jaotusautod ja suured linna jaotusautod. Tavapärane kaubasaadetiste jaotus- ja kokkuvedu linnades ja nende lähiümbruses tehakse suurte, kaheteljeliste linna jaotusveoautodega. Autode lastiruumi pikkus on tavaliselt vahemikus 6–7m ja kandejõud 6–8 t. Taolisse koormaruumi mahub tavapäraselt 15–20 EUR1 tüüpi kaubaalust. 
Suurtes linnade keskuste kitsastel ja ülekoormatud tänavatel pole võimalik kasutada kaupluste varustamisel suuri jaotusveoautosid. Sel eesmärgil toodetakse väiksemaid, kaheteljelisi furgooniga ja enamasti tagaluugiga linna jaotusveoautosid furgooni pikkusega 5–6 m ja kandejõuga 4–6 t. Arvestatav osa väiksemate, enamasti käsitsi peale- ja mahalaaditavate saadetiste veost, tehakse linnades ka 1,5–2,0 tonnise kandejõuga,suuremate kaubikutega. Osa kaubikutest on varustatud ka tagaluuktõstukitega. 
Linnadevaheline jaotusveoauto (ingl.k. "intercity delivery lorry; intercity delivery truck") on kolmeteljeline, furgooniga ja enamasti tagaluuktõstkiga veoauto, lastiruumi pikkusega 8–9 m ning kandejõuga 8–12 t. Saavutamaks konkurentsivõimelist veotariifi, veavad linnadevahelised jaotusautod pikkadel veomarsruutidel tavaliselt ka täishaagiseid (enamasti kesktelgedega haagiseid). Kõige suuremad jaotusveoautod liiguvad linnade vahel, vedades saadetisi nii kauplustele kui ka muudele ettevõtetele keskmiselt 100-300 km kaugusele.
Tagaluuktõstuk

Tagaluuktõstuk (ingl.k. "tailboard") on veoauto või poolhaagise tagaosas paiknev hüdraulika abil töötav tõsteplatvorm, millega laaditakse saadetisi peale ja maha kohtades, kus puudub laadimisramp või -estakaad. Tagaluuktõstuk hõlbustab laadimistoiminguid jaotusautole ja jaotusautolt.
Nazarovo

Nazarovo (vene Назарово) on linn Venemaal Krasnojarski krais. Asub Tšulõmi jõe ääres, 239 km Krasnojarskist läänes.
Nazarovo asutati 1700. aastal, linnaõigused sai 1961. aastal. Linna läbib Atšinski ja Abakani vaheline raudtee.
1888. aastal leiti küla lähedalt pruunsöe maardla.
Linna elanike arv oli 2021. aastal 45 333.
2022. aastast on Nazarovo linnapea Vladimir Saar.
Žadeikiai (Seda vald)

Žadeikiai (žemaidi "Žadeikē") on küla Leedus Mažeikiai rajoonis Seda vallas.
Muinsuskaitse all on sealne votiivkabel puitskulptuuridega Pietà, Neitsi Maarja ja Anna.
Tegutseb külaselts. Žadeikiai rabas toodetakse turvast. Küla nimi tuleneb isikunimest Žadeikis.
Küla on kirjalikes allikates esmamainitud 1646. aastal. XIX sajandil oli seal Žadeikiai mõis. Aastail 1952–1970 tegutses külas algkool.
Haakesadul

Vedukauto haakesadul, ka haakeseade (inglise keeles "coupling device; fifth wheel") on veduki raamile kinnitatav, tagumise silla kohal paiknev kinnitusseade, millele toetub mis tahes tüüpi poolhaagis. Haakesadulad võivad olla erineva sadulapoldi läbimõõdu (2" ja 3,5") ning muudetava kõrguse ja asendiga.
= Ülevaade =
Eristatakse määritavaid ja nn kuivi sadulaid. Suurem osa vedukautodel kasutatavatest sadulatest on määritavad (nn märjad) ja 2 tollise haagise tapi jaoks raamile kinnitatud sadulad. Kuiv sadul on kaetud tefloniga, neid kasutatakse enamasti erivedude korral.  „Märja“ sadula plaati peab regulaarselt määrima, sest plaat koos poolhaagise toetuspinnaga ümber haagise kinnitustapi moodustavad omamoodi liuglaagri. 
Kui sadula plaati regulaarselt ei määrita, võivad tekkida alljärgnevad probleemid:
Pöördketas (ingl.k. "turntable; fifth wheel") on vedukauto haakesadula määritav osa (nn märja sadula puhul)  – plaat koos haakesõrme ava ja lukustusmehhanismiga , millele toetub oma raskusega veetav poolhaagis. Haakesadulad varustatakse lukustusseadme ehk haakesadula lukuga "(pin lock)", mis sobitub poolhaagise haakepoldiga ja mida kasutades on võimalik tagada, et soovimatu isik ei saaks vabastada poolhaagist vedukauto haakesadula küljest. 
Poolhaagise esiosa põhja all on suur polt (tapp), ehk sadulapolt (ingl.k". king pin)", mille abil kinnitatakse poolhaagis vedukauto haakesadula külge.         Sadul kinnitatakse veoauto raamile kas vahetult või kasutades vaheplaati. Raami tugevdustalas on 5 cm vahedega poldiavad võimaldamaks leida autole ja haagisele sobivat sadula kinnitamise kohta. Sobiva koha valikul lähtutakse vajadusest tagada, et autorongi üldpikkus ei ületaks lubatud piirnormi (16,50 m), auto raami tagaosa ja poolhaagise tugijalad ei puutuks kokku ning et haagis ei puutuks manööverdamisel kokku auto kabiini tagaosaga. 
Haakesadulad võivad olla vedukauto raamil kohtkindlad või liigutatavad. Liigutatav haakesadul "("ingl.k". sliding fifth wheel)" on haakeseade, mida on võimalik liigutada vedukautol kabiini suunas või tahapoole ja kinnitada erinevates asendites. Haakesadula seadmine sobivasse asendisse on vajalik saavutamaks vajalikku kaalujaotust vedukauto kahe tagumise telje vahel.
Hervé Koffi

Kouakou Hervé Koffi (sündinud 16. oktoobril 1996 Bobo-Dioulassos) on Burkina Faso jalgpallur, kes mängib väravavahina Belgia kõrgliigaklubis Royal Charleroi ja Burkina Faso jalgpallikoondises.
Ta alustas jalgpallurikarjääri Burkina Faso klubides. Aastatel 2015–2017 mängis ta Elevandiluuranniku klubis ASEC Mimosas.
2017. aasta juunis sõlmis ta viieaastase lepingu Prantsusmaa kõrgliigaklubiga Lille. Prantsusmaa kõrgliigas tegi Koffi debüüdi 20. augustil 2017 mängus Caen' vastu. Pärast seda sai ta sel hooajal Lille'i meeskonnas Prantsusmaa kõrgliigas kirja veel kolm mängu. Hooajal 2019/20 oli ta laenul Portugali kõrgliigaklubis Belenenses ja hooajal 2020/21 Belgia kõrgliigaklubis Mouscron.
2021. aasta juulis sõlmis ta lepingu Charleroi'ga. Alates hooajast 2021/22 on ta olnud Charleroi esiväravavaht.
2015. aastal võitis Koffi Burkina Faso jalgpallivõistkonnaga Aafrika mängudel hõbemedali. Burkina Faso koondises on Koffi mänginud alates 2016. aastast. 2017. aasta Aafrika rahvaste karikavõistlustel saavutas ta Burkina Faso koondisega kolmanda koha.
Dagiai

Dagiai (žemaidi "Dagē") on küla Leedus Mažeikiai rajoonis Seda vallas.
Seal tegutseb külaselts.
Dagiaid on esmamainitud 1646. aastal.
Küla nimi tuleneb leedu sõnast "dagys" ('karuohakas').
Dagiai loodeosas on muinaskalmed. Seal seisavad kaks risti, mille vahel asub votiivkabel. Rahvasuu räägib, et need ristid püstitasid Siberisse küüditatud külaelanikud. Üks kõrgem koht külas kannab Puokė või Pabradumė Hiie- või Ohvrimäe nime.
Issa Kaboré

Issa Kaborè (sündinud 12. mail 2001 Bobo-Dioulassos) on Burkina Faso jalgpallur, kes mängib paremkaitsjana Inglismaa Premier League'i klubis Luton Town ja Burkina Faso jalgpallikoondises.
Noorena kuulus ta kodulinnaklubisse Rahimo.
2019. aastal liitus ta Belgia kõrgliigaklubiga Mechelen. 2020. aasta juulis sõlmis ta lepingu Manchester Cityga, kuid jäi ka hooajaks 2020/21 laenule Mechelenile. Hiljem on ta Manchester Cityst laenul olnud Prantsusmaa kõrgliigaklubides Troyes (hooajal 2021/22) ja Marseille (hooajal 2022/23) ning alates 2023. aasta juulist äsja Inglismaa kõrgliigasse tõusnud Luton Townis.
Burkina Faso jalgpallikoondises tegi Kaborè debüüdi 9. juunil 2019 sõprusmängus Kongo DV vastu. Koondisekarjääri esimese värava lõi ta 8. augustil 2021 MM-i valikmängus Djibouti vastu. 2022. aasta Aafrika rahvaste karikavõistlustel valiti Kaborè turniiri parimaks noormängijaks.
Beržėnai (Seda vald)

Beržėnai (žemaidi "Beržienā") on küla Leedus Mažeikiai rajoonis Seda vallas.
Asula nimi tuleneb tõenäoliselt sellest, et seal on kasvanud palju kaski (lt. "berže").
Külas on kalmistu.
Asulat on esmamainitud 1538. aastal, mil see Seda kirikule annetati.
Kalnijos

Kalnijos (žemaidi "Kalnėjės") on küla Leedus Mažeikiai rajoonis Seda vallas.
Küla asub Beržupise jõe kaldal; jõel asub küla kohal Kalnijose paisjärv.
Muinsuskaitse all on sealne esimese maailmasõja aegne saksa sõjaväe kalmistu.
Küla nimi tuleneb sõnast "mägi" (leedu keeli "kalnas").
Pagardė

Pagardė (žemaidi "Pagardie") on küla Leedus Mažeikiai rajoonis Seda vallas. Pagardė asub Varduva jõe kaldal.
Antanas Salyse arvates tuleneb küla nimi sellest, et Varduvasse suubuv Cedronase oja kandis varem Gardė oja nime.
Muinsuskaitse all on Pagardė vana kalmistu.
Aastal 1254 mainitakse Gardė küla, mille kohta arvatakse, et see oli Pagardė. Sinna rajati hiljem Gardė mõis, mis hakkas veel hiljem Pagardė mõisa nime kandma. Teine küla sealsetel maadel oli Ožkarėžiai (Vožkarėžiai), mis hiljem Pagardėga liideti. Sealne algkool tegutses aastani 1969, mil kool suleti ja sealsed hooned hävitati maaparandustööde käigus.
Eestimaa jalaväerügement (Mellin)

Eestimaa jalaväerügement (ka Eestimaa värvatud jalaväerügement; rootsi k. "Estländskt värvat infanteriregement") oli 1702–1710 tegutsenud Rootsi jalaväeüksus, mis osales Põhjasõjas Eesti sõjategevuses. Üksus hävis Tallinna piiramisel. Üksuse juhataja oli ooberst Berend Johann von Mellin.
Eestimaa jalaväerügement moodustati 1702. aasta sügisel Tallinnas ning koosnes seitsmest kompaniist. Üksuse juhatajaks määrati ooberst Berend Johann von Mellin. Algselt oli rügemendi koosseisus ligi 1000 meest. 1707. aastal oli üksuses 790 meest. Sõja lõppedes kannatas rügement haiguste ja nälja all, nii et 1709. aasta suvel oli üksuses seetõttu ligi 100 sõdurit surnud. Üksus osales Tallinna kaitsmisel ning hävis selle käigus.
Domėnai

Domėnai on küla Leedus Mažeikiai rajoonis Seda vallas.
Domėnai asub Sruoja jõe kaldal. Külla jääb Natura 2000 ala Vidgirise mets. Osaliselt ulatuvad külla Natura 2000 alad Plinkšėse mets ja Plinkšėse ümbruskond, ka jääb sinna osaliselt Plinkšėse biosfääri polügoon.
Küla nime tähendus pole täpselt teada. Aleksandras Vanagas oletab, et nimi on tulnud Sruoja jõkke suubuvast Domija jõest. Teise versiooni kohaselt tuleneb see sõnast "domeen" (leedu "domėnas"). Kohalike elanike arvates on külale nime andnud lätlased.
Muinsuskaitse all on Domėnai vana kalmistu.
Küla on esmamainitud 1646. aastal. 1841. aastal kuulusid küla maad Plinkšėse mõisale, ametlikult oli toona seal kaks küla. Ühes neist asus Domėnėliai karjamõis, teises Domėnai mõis. Maad kuulusid Platerite suguvõsale, ent krahv elas üksnes Plinkšese mõisas, krahvinna käis aga suviti karjamõisas. 1925. aastal jagati rahvale maad: 80 hektarit kuulus Plinkšėse mõisale, 17 hektarit Seda kogudusele, 60 hektarit Mažeikiai metskonnale, 3 hektarit kohalikule koolile. Kool tegutses külas 1933. aastani, seejärel asusid lapsed õppima kas Paežerė või Seda kooli.
TOS-2

TOS-2 (vene keeles "тяжёлая огнемётная система") Venemaal toodetud raskeleegiheitja.
Pasruojė (Seda vald)

Pasruojė (žemaidi "Pasroujė") on küla Leedus Mažeikiai rajoonis Seda vallas Sruoja jõe kaldal.
Küla jääb Natura 2000 aladele Plinkšėse mets ja Plinkšėse ümbruskond, ning Plinkšėse biosfääri polügoonile.
Suurem osa külast jääb Gadūnavase valda, kus moodustab administratiivselt samanimelise küla.
Külas tegutseb kalakasvatusettevõte UAB Žemaitijos žuvis.
Sikou Niakaté

Sikou Niakaté (sündinud 10. juulil 1999 Montreuil's) on Prantsusmaal sündinud Mali jalgpallur, kes mängib keskkaitsjana Portugali kõrgliigaklubis Braga ja Mali jalgpallikoondises.
Ta kuulus noorena mitmesse Prantsusmaa klubisse, sh aastatel 2006–2013 Paris Saint-Germaini akadeemiasse. 2016. aastal liitus ta Valenciennes'ga ning debüteeris selle põhimeeskonnas 2017. aasta juulis Prantsusmaa esiliigas.
2018. aasta augustis sõlmis ta viieaastase lepingu Prantsusmaa esiliigaklubiga Guingamp, kuid jäid ka algavaks hooajaks Valenciennes'i laenule. Guingamp'i meeskonnas mängis Niakaté kaks hooaega 2019–2021. Hooajal 2021/22 oli ta laenul Prantsusmaa kõrgliigaklubis Metz. 2022. aasta juunis läks ta laenule Bragasse. Kuna ta mängis hooajal 2022/23 enam kui pooltes Braga ametlikes mängudes, läks ta lepingu tingimuste alusel Bragasse 2023. aasta juunis püsivalt üle.
Aastatel 2018–2019 mängis Niakaté Prantsusmaa kuni 19- ja kuni 20-aastaste koondistes. 2023. aastal otsus ta koondises esindama hakata Malit, mis on tema vanemate kodumaa. Koondisedebüüdi tegi ta 8. septembril 2023 Aafrika rahvaste karikavõistluste valikmängus Lõuna-Sudaani vastu.
Võrkpalli Balti liiga 2006/07 hooaeg

Võrkpalli Balti liiga 2006/07 hooaeg (sponsornimega Schenker Liiga) oli teist korda toimunud kõrgeim iga-aastane liiga Baltikumi võrkpalliklubidele.
Võistkonnad.
2006/07 hooajal osales Schenker Liigas 12 Baltimaade meeskonda (6 Eestist ja 6 Lätist).
Põhiturniir.
Kõik meeskonnad mängisid omavahel läbi kodus-võõrsil süsteemis. Põhiturniiri paremusjärjestuse määramisel arvestatakse esmalt punkte, siis võitude arvu, pärast mida geimide suhet ning lõpetuseks omavaheliste mängude tulemusi. 8 parimat saavad "play-offidesse".
"Play-off".
"Play-off" paarid jagati vastavalt põhiturniiri kohtadele (esimene läks vastamisi kaheksandaga, teine seitsmendaga jne). "Play-offe" mängiti kahe mänguvõiduni, kus kõrgema asetusega võistkonnal oli koduväljaku eelis (teine ja vajadusel kolmas mäng toimusid nende kodusaalis). Iga paari võitja pääses I "Final fouri" ja kaotajad mängisid kohad 5.–8. välja II "final-fouris".
Autasud.
Kuu parim mängija.
Alljärgnevad mängijad valiti Balti liiga kuu parimateks.
Originaalseadmete tootja

Originaalseadmete tootja (inglise keeles "original equipment manufacturer" ehk OEM) valmistab osi ja tooteid teistele ettevõtetele, mis müüvad noid oma nime all või kasutavad oma toodetes. Lisandväärtusega edasimüüjad valmistavad originaalseadmete tootjate toodetest lõpptooteid. Originaalseadmete tootjad tegutsevad info- ja kommunikatsioonitehnoloogia valdkonnas ning autotööstuses.
Kirjeldus.
21. sajandil on originaalseadmete tootja laiem termin kui oli selle algne määratlus. Aja jooksul on see hakanud katma erinevaid firmasid ja nendevahelisi seoseid üha keerulisemas infotehnoloogia tarneahelas. Nüüdsed ettevõtted võivad tegutseda originaalseadmete tootjatena, aga müüa samas teistele originaalseadmete tootjatele vajalikke tooteid.
Tavaliselt keskenduvad originaalseadmete tootjad äriklientide turusegmendile, samas kui lisandväärtusega edasimüüjad teenindavad avalikkust või lõppkasutajaid. Näiteks Intel ja AMD on originaalseadmete tootjad, kelle protsessoreid kasutavad oma arvutites teised originaalseadmete tootjad ja lisandväärtusega edasimüüjad.
Libeeria jalgpallikoondis

Libeeria jalgpallikoondis on Libeeria rahvuskoondis jalgpallis. Koondis on 2 korda (1996 ja 2002) kvalifitseerunud Aafrika rahvaste karikavõistlustele jalgpallis.
Koondise liige George Weah valiti 1995. aasta FIFA aasta jalgpalluriks.
Tallinna kergejõustikuhall

Tallinna kergejõustikuhall (varem "Tallinna spordihall") on mitmeotstarbeline spordihall Tallinnas Kesklinna linnaosas aadressil Herne 30.
Hall avati 11. veebruaril 1996 ning see oli toona Baltimaade moodsaim kergejõustikurajatis.
Alates 2022. aasta juulist kuni 2023. aasta lõpuni renoveeriti halli põhjalikult ning see jätkas 2024. aastal tegevust nimega "Tallinna kergejõustikuhall". Renoveerimine maksis üle 14 miljoni euro ning hoone sai lisaks uuele välisilmele ka täiendust ruumides.
Hallis saab korraldada võistlusi peale kergejõustiku ka judos, karates, vehklemises, laskmises, sõudeergomeetritel, tõstmises ja maadluses. Lisaks treeninguvõimalustele põhisaalis ja jõusaalis on hallis ka modernsed pesemisvõimalused, sealhulgas saun.
Hoonet haldab Tallinna linnaasutus Tallinna Spordihall.
Võrkpalli Balti liiga 2007/08 hooaeg

Võrkpalli Balti liiga 2007/08 hooaeg (sponsornimega Schenker Liiga) oli kolmandat korda toimunud kõrgeim iga-aastane liiga Baltikumi võrkpalliklubidele.
Võistkonnad.
2007/08 hooajal osales Schenker Liigas 13 Baltimaade meeskonda (6 Eestist, 6 Lätist ja esmakordselt 1 klubi Leedust).
Põhiturniir.
Kõik meeskonnad mängisid omavahel läbi kodus-võõrsil süsteemis. Põhiturniiri paremusjärjestuse määramisel arvestatakse esmalt punkte, siis võitude arvu, pärast mida geimide suhet ning lõpetuseks omavaheliste mängude tulemusi. 8 parimat saavad "play-offidesse".
"Play-off".
"Play-off" paarid jagati vastavalt põhiturniiri kohtadele (esimene läks vastamisi kaheksandaga, teine seitsmendaga jne). "Play-offe" mängiti kahe mänguvõiduni, kus kõrgema asetusega võistkonnal oli koduväljaku eelis (teine ja vajadusel kolmas mäng toimusid nende kodusaalis). Iga paari võitja pääses I "Final fouri" ja kaotajad mängisid kohad 5.–8. välja II "final-fouris".
Autasud.
Kuu parim mängija.
Alljärgnevad mängijad valiti Balti liiga kuu parimateks.
Võrkpalli Balti liiga 2008/09 hooaeg

Võrkpalli Balti liiga 2008/09 hooaeg (sponsornimega Schenker Liiga) oli neljandat korda toimunud kõrgeim iga-aastane liiga Baltikumi võrkpalliklubidele.
Võistkonnad.
2008/09 hooajal osales Schenker Liigas 13 Baltimaade meeskonda (6 Eestist, 6 Lätist ja 1 Leedust).
Põhiturniir.
Kõik meeskonnad mängisid omavahel läbi kodus-võõrsil süsteemis. Põhiturniiri paremusjärjestuse määramisel arvestatakse esmalt punkte, siis võitude arvu, pärast mida geimide suhet ning lõpetuseks omavaheliste mängude tulemusi. 8 parimat saavad "play-offidesse".
"Play-off".
"Play-off" paarid jagati vastavalt põhiturniiri kohtadele (esimene läks vastamisi kaheksandaga, teine seitsmendaga jne). "Play-offe" mängiti kahe mänguvõiduni, kus kõrgema asetusega võistkonnal oli koduväljaku eelis (teine ja vajadusel kolmas mäng toimusid nende kodusaalis). Iga paari võitja pääses "Final fouri".
Hamari Traoré

Hamari Traoré (sündinud 27. jaanuaril 1992 Bamakos) on Mali jalgpallur, kes mängib paremkaitsjana Hispaania kõrgliigaklubis Real Sociedad ja Mali jalgpallikoondises. Ta on koondises kapten.
Ta alustas klubikarjääri Mali klubis USFAS Bamako.
2012. aastal liitus ta Prantsusmaa klubiga Paris FC, mille meeskonnas debüteeris ta hooajal 2012/12 Prantsusmaa tugevuselt kolmandas liigas. Aastatel 2013–2015 mängis ta Belgia kõrgliigaklubis Lierse. Seejärel naasis ta Prantsusmaale ning liitus Reims'iga. Aastatel 2017–2023 mängis ta Prantsusmaa kõrgliigaklubis Rennesi Stade. 2019. aastal kuulus ta Rennesi meeskonda, mis võitis Prantsusmaa karikafinaalis Paris Saint-Germaini.
2023. aasta juulis sõlmis ta kaheaastase lepingu Real Sociedadiga.
Mali jalgpallikoondises tegi Traoré debüüdi 9. oktoobril 2015 sõprusmängus Burkina Faso vastu. Koondisekarjääri esimese värava lõi ta 9. oktoobril 2020 sõprusmängus Ghana vastu. Alates 2017. aastast on ta kuulunud Mali koondisse neljadel Aafrika rahvaste karikavõistlustel.
Kuisiai

Kuisiai (žemaidi "Kuisē") on küla Leedus Mažeikiai rajoonis Seda vallas.
Rubikaliai

Rubikaliai (žemaidi "Rubikalē") on küla Leedus Mažeikiai rajoonis Seda vallas. 
Küla nimi tuleneb isikunimest Rubikas. Rubikaliais on kaks kalmistut.
Küla on tekkinud väikese Gricevičite suguvõsale kuulunud mõisa juurde. Külas oli ka telliselööv, kus sõdade eelsel perioodil valmistati telliseid.
Sulandsõna

Sulandsõna ehk kohversõna on kahe sõna osadest ning nende tähendustest kokku pandud uudiskeelend. Näiteks sõna "sudu" koosneb sõnadest "suits" ja "udu", sõna "mupo" koosneb sõnadest "munitsipaalne" ja "politsei", ning sõna "selmet" on lühendatud väljendist "selle asemel et".
Morfotaktiliselt võib eristada täielikke ja osalisi sulandsõnu. Täieliku sulandsõna puhul on kõik koostissõnad osalised, näiteks ülaltoodud sõnade puhul. Osaline sulandsõna sisaldab üht koostissõna oma terves vormis, näiteks uudissõna "veebinar", mis koosneb sõnadest "veeb" ja "seminar", ning uudissõna "emotikon", mis koosneb sõnast "emotsioon" ja lühendatud vormist sõnast "ikoon".
Morfonoloogiliselt võib eristada kattuvaid ja mittekattuvaid sulandsõnu vastavalt sellele, kas koostissõna üks osa leidub ka teises koostissõnas (ning see ühisosa leidub ka sulandsõnas). See on tõsi näiteks "sudu" puhul, aga mitte "mupo" puhul.
Morfosemantiliselt võib eristada atributiivsulandeid, mille puhul üks sõna osa kirjeldab või täiendab teist – näiteks "mupo" on politsei, mis on munitsipaalne; ning koordinaatsulandeid, mille puhul on mõlemad sõnad võrdsed – näiteks "sudu" on samaaegselt suits ja udu.
Münichreith-Laimbach

Münichreith-Laimbach on vald ("Gemeinde") Austrias Alam-Austria liidumaal Melki ringkonnas.
Neumarkt an der Ybbs

Neumarkt an der Ybbs on vald ("Marktgemeinde") Austrias Alam-Austria liidumaal Melki ringkonnas.
Järvamaa jalaväerügement

Järvamaa maa-ehk jalaväerügement (rootsi k. "Estländskt infanteriregemente af Jerviska kretsen") oli 1701–1704 tegutsenud Rootsi jalaväerügement, mis osales Põhjasõja Eesti sõjategevuses. Üksuse juhataja oli ooberst Otto von Rehbinder.Üksus hävis Narva langemisel ja selle jäänused moodustasid tuumiku Carl Johan von Hüene Tallinna alalisele garnisonipataljonile.
Üksuse teenistusajalugu.
Järvamaa jalaväerügement loodi 1701. aastal ning selle ülemaks määrati ooberst Otto von Rehbinder. Üksuses oli ca 530 meest ning moodustas ühe osa Narva jõe joonel asunud Eestimaa väliväest. 1702. aastal osales rügement Vasknarva lahingus ja lõi seal asunud vene üksuse kindlustatu positsioonilt välja. Seejärel opereeris rügement Rakvere-Narva vahelises ruumis. 1703–1704 kuulus rügement Tallinna garnisoni. 1704. aasta aprillis saadeti Järvamaa rügement koos liidetud Viru maarügemendi üksustega Narvat piiramisrõngast päästma. Kui Narva linn 1704. aasta 9. augustil langes, sattus vangi ka rügemendiülem von Rehbinder. Üksuse riismetest moodustati tuumik Hüene Tallinna alalise garnisonipataljoni moodustamiseks mis 1710. aastal venelastele alistus.
Cédric Bakambu

Cédric Bakambu (sündinud 11. aprillil 1991 Vitry-sur-Seine'is) on Prantsusmaal sündinud Kongo Demokraatliku Vabariigi jalgpallur, kes mängib ründajana Türgi kõrgliigaklubis Galatasaray ja Kongo Demokraatliku Vabariigi jalgpallikoondises.
Klubikarjäär.
Ta alustas klubikarjääri Prantsusmaal. 2010. aasta augustis debüteeris ta Prantsusmaa kõrgliigas Sochaux' meeskonnas. Prantsusmaa kõrgliigas lõi ta esimese värava 17. septembril 2011 mängus Lille'i vastu. Nelja hooajaga lõi ta Sochaux' meeskonnas Prantsusmaa kõrgliigas 18 väravat.
2014. aasta septembris sõlmis ta nelja-aastase lepingu Türgi kõrgliigaklubiga Bursaspor. Hooajal 2014/15 lõi ta Türgi kõrgliigas 13 väravat.
2015. aasta augustis sõlmis ta viieaastase lepingu Hispaania kõrgliigaklubiga Villarreal. Bakambu mängis seal kaks ja pool hooaega, mille jooksul lõi ta Hispaania kõrgliigas 32 väravat. Hooajal 2015/16 oli ta UEFA Euroopa Liigas paremuselt teine väravalööja üheksa väravaga. Samal hooajal jõudis ta Villarrealiga Euroopa Liigas poolfinaali, kus kaotati Liverpoolile kahe mängu kokkuvõttes 1:3.
Aastatel 2018–2022 mängis ta Hiina kõrgliigaklubis Beijing Guoan. Hiina kõrgliigas lõi ta kolme ja poole aastaga 48 väravat. 2020. aastal oli ta Hiina kõrgliigas suurim väravakütt (14 väravat).
2022. aasta jaanuaris naasis Bakambu Prantsusmaale, kui sõlmis lepingu Marseillega. Hooaja 2021/22 teises pooles lõi ta Prantsusmaa kõrgliigas 12 mänguga neli väravat.
Hooajal 2022/23 mängis Bakambu Kreeka kõrgliigaklubis Olympiakós. Ta oli sel hooajal Kreeka kõrgliigas parim väravakütt, kui 18 väravat.
2023. aasta juunis sõlmis ta lepingu Araabia Ühendemiraatide klubiga Al-Nasr, kuid ei mänginud seal kordagi, sest juba kuu aega hiljem sõlmis ta lepingu hoopis Galatasarayga. 8. novembril 2023 lõi ta UEFA Meistrite Liiga alagrupimängus värava Müncheni Bayerni vastu.
Koondisekarjäär.
Aastatel 2009–2011 mängis Bakambu Prantsusmaa noortekoondistes. 2010. aastal tuli ta Prantsusmaa kuni 19-aastaste koondisega Euroopa omavanuste meistriks.
2015. aastal otsustas ta Kongo Demokraatliku Vabariigi jalgpallikoondise kasuks. Koondisedebüüdi tegi ta 9. juunil 2015 sõprusmängus Kameruni vastu. Koondisekarjääri esimese värava lõi ta 26. märtsil 2016 Aafrika rahvaste karikavõistluste valikmängus Angola vastu.
Ta on kuulunud Kongo Demokraatliku Vabariigi koondisse 2017., 2019. ja 2024. aasta Aafrika rahvaste karikavõistlustel. 2019. aasta Aafrika rahvaste karikavõistlustel lõi ta kolm väravat: kaks väravat viimases alagrupimängus Zimbabwe vastu ja ühe kaheksandikfinaalis Madagaskari vastu.
Clevo

Clevo Co. (hiina keeles 藍天電腦) on Taiwani originaalseadmete tootja (OEM) ja konstruktor (ODM). Ettevõte toodab sülearvuteid ja arvutite lisaseadmeid. Clevo müüb sülearvutite toorikuid lisandväärtusega edasimüüjatele, mis valmistavad lõppkasutajatele kohandatud sülearvuteid.
Ajalugu.
Clevo asutati 4. oktoobril 1983. aastal Taiwanis ja kandis toona nime Nan Tan Computer (NTC). 1986. aastal hakkas firma tootma klaviatuure. Aastal 1988 tootis Clevo esimese iseseisvalt välja töötatud sülearvuti.
Järgmisel kümnendil laienes ettevõte Taiwanist väljapoole. Selleks asutas Clevo 1991. aastal Ameerika Ühendriikide ja Saksamaa tütarettevõtted. 1997. aastal noteeriti firma aktsiad Taiwani börsil.
2000. aastatel laiendas Clevo tootmist Hiinasse. Algselt asutati Kunshanis eraldiseisva juriidilise isikuna tehast omav Kapok Computer. Hiljem ühines tütarfirma siiski Clevoga.
Kirjeldus.
Clevo konstrueerib, toodab ja müüb sülearvutite ekraane, sülearvutite toorikuid, sülearvuteid ja arvutite lisaseadmeid ning pakub liisingut. Börsiinfo järgi on ettevõte üks suurimaid sülearvutite originaalseadmete tootjaid ja konstruktoreid. Clevo turustab tooteid 50 riigis ja evib teeninduskeskusi Ameerika Ühendriikides, Hiinas, Saksamaal, Suurbritannias ja Taiwanis.
Ettevõte keskendub suurema jõudlusega sülearvutite ja nonde toorikute tootmisele, kusjuures erilist rõhku pannakse arvutimänguritele sobivate seadmete pakkumisele. Clevo sülearvutitoorikuid kasutavad näiteks firmad nagu Sager, Schenker, System76 ja XMG. Eesti ettevõte Ordi toodab samuti sülearvuteid Clevo toorikutest.
Rogaini Euroopa meistrivõistlused

Rogaini Euroopa meistrivõistlused on rogaini tiitlivõistlused Euroopa meistrite selgitamiseks. 
Võistluse kontrollaeg on 24 tundi. Eesmärk on koguda kontrollaja jooksul võimalikult palju punkte maastikule paigutatud kontrollpunktide läbimisest. Kontrollpunkte võib läbida vabalt valitud järjestuses. 
Võistlus on võistkondlik. Tulemusi arvestatakse ja Euroopa meistrivõistluste medalid antakse välja kolmes põhiklassis mees-, nais- ja segavõistkondadele. Lisaks kolmele põhiklassile on eraldi võistlusklassid juunioridele (kuni 23-aastased), veteranidele (45-aastased ja vanemad), superveteranidele (55-aastased ja vanemad) ja ultraveteranidele (65-aastased ja vanemad). Vaatamata eraldi võistlusklassidele võistlevad kõik võistkonnad samal rajal. Kuni 2023. aastani oli veteranide vanuseklassi vanuse alampiiriks 40 aastat.
Rogaini Euroopa meistrivõistlused toimuvad igal aastal. Rogaini Euroopa meistrivõistluste korraldusõiguse otsustavad Rahvusvahelise Rogainiföderatsiooni Euroopa liikmesriigid.
Nabil Bentaleb

Nabil Bentaleb (araabia keeles نبيل بن طالب; sündinud 24. novembril 1994 Lille'is) on Prantsusmaal sündinud Alžeeria jalgpallur, kes mängib keskpoolkaitsjana Prantsusmaa kõrgliigaklubis Lille ja Alžeeria jalgpallikoondises.
Ta kuulus noorena mitmesse Prantsusmaa klubisse. 2012. aastal liitus ta Inglismaa klubiga Tottenham Hotspur, mille põhimeeskonnas debüteeris ta Inglismaa kõrgliigas 22. detsembril 2013 mängus Southamptoni vastu. Ainsa värava lõi ta Tottenham Hotspuri meeskonnas 17. detsembril 2014 liigakarika mängus Newcastle Unitedi vastu.
2016. aasta augustis läks ta Tottenham Hotspurist laenule Saksamaa kõrgliigaklubisse Schalke. Hooaja lõpus läks ta Schalkesse püsivalt üle. Saksamaa kõrgliigas lõi ta esimese värava 15. oktoobril 2016 mängus FC Augsburgi vastu. See värav valiti hooaja lõpuks ka Bundesliga hooaja parimaks. Hooaja 2019/20 teises pooles oli ta Schalkest laenul Inglismaa kõrgliigaklubis Newcastle United.
2022. aasta jaanuaris sõlmis ta kahe ja poole aasta pikkuse lepingu Prantsusmaa kõrgliigaklubiga Angers. 2023. aasta augustis sõlmis ta kolmeaastase lepingu oma sünnilinnaklubiga Lille.
2012. aastal mängis Bentaleb ühel korral Prantsusmaa kuni 19-aastaste koondises. 2014. aastal otsus ta Alžeeria jalgpallikoondise kasuks. Koondisedebüüdi tegi ta sama aasta 5. märtsil sõprusmängus Sloveenia vastu. Koondisekarjääri esimese värava lõi ta 4. juunil 2014 sõprusmängus Rumeenia vastu. Lisaks kuulus ta 2014. aastal Alžeeria koondisse maailmameistrivõistlustel. Hiljem on ta kuulunud Alžeeria koondisse 2015., 2017. ja 2024. aasta Aafrika rahvaste karikavõistlustel.
Neve Uudelt

Neve Uudelt (sündinud 27. augustil 1982) on Eesti jurist, endine advokaat, praegu kohtunik.
2005. aastal sai Uudelt Tartu Ülikooli õigusteaduse erialal "baccalaureus artium" kraadi.
2006–2021 oli Uudelt Eesti Advokatuuri liige. 2010. aastal sai ta vandeadvokaadi kutsenimetuse. Enne kohtunikuks nimetamist töötas ta Ellex Raidla advokaadibüroos.
17. mail 2021 nimetas Vabariigi President Riigikohtu üldkogu ettepanekul Neve Uudelti teise astme kohtunikuks alates 2. augustist. Ta asus tööle Tallinna Ringkonnakohtu tsiviilkolleegiumi. 
Aastatel 2024–2025 oli Uudelt Tallinna Ringkonnakohtu tsiviilkolleegiumi esimees.
Annik Kälin

Annik Kälin (sündinud 27. aprillil 2000 Grüschis) on Šveitsi seitsmevõistleja.
Ta võitis 2019. Euroopa juunioride meistrivõistlustel Boråsis 6069 punktiga pronksmedali.
2022. aasta maailmameistrivõistlustel Eugene'is oli Kälin 6464 punktiga kuues. Euroopa meistrivõistlustel Münchenis võitis ta isikliku rekordiga 6515 punkti Nafissatou Thiami ja Adrianna Sułeki järel pronksmedali.
2023. aasta Euroopa sisemeistrivõistlustel Istanbulis osales Kälin kaugushüppes ja sai tulemusega 6.61 6. koha. Maailmameistrivõistlustel Budapestis katkestas ta seitsmevõistluse haigestumise tõttu.
2024. aasta Euroopa meistrivõistlustel Roomas osales Kälin kahel alal. Seitsmevõistluses oli ta 6490 punktiga neljas ja kaugushüppes tulemusega 6.82 kuues. 2024. aasta suveolümpiamängudel Pariisis püstitas ta seitsmevõistluses Šveitsi rekordi 6639 punkti ja sai neljanda koha.
2025. aasta Euroopa sisemeistrivõistlustel Apeldoornis osales ta kaugushüppes ja võitis Šveitsi rekordiga 6.90 Larissa Iapichino järel hõbemedali. Sama aasta sisemaailmameistrivõistlustel Nanjingis võitis ta Claire Bryanti järel hõbemedali tulemusega 6.83.
Haava (perekonnanimi)

Haava on eesti perekonnanimi.
Statistika.
2023. aasta 1. jaanuari seisuga oli Eestis perekonnanimi Haava 112 inimesel: 53 mehel ja 59 naisel. Perekonnanimede levikult oli Haava meeste puhul 1940. kohal ja naiste puhul 1898. kohal. Kõige levinum oli perekonnanimi Haava vanuserühmas 10–14, kus neid oli 10 000 elaniku kohta 1,83. Nimi oli kõige sagedasem Jõgeva maakonnas, kus sellist nime kandis maakonna 10 000 elaniku kohta 2,53 inimest.
Nimede eestistamisel võeti perekonnanimi Haava aastatel 1935–1937 kasutusele kaheksal korral isikute poolt, kes kandsid varem nime Haavman, Haavmann, Habenichts, Johanson, Lambakahar, Neihaus, Neuhaus ja Siimsen.
Veoühik

Veoühikuteks "("ingl. k"." "transport unit)" nimetatakse maanteetranspordis erinevaid haagiseid (täis- ja poolhaagiseid), vahetusfurgoone, standardkonteinereid jms, mis ei suuda iseseisvalt liikuda ja mida veetakse veovahenditega, maanteetranspordis veokitega. Raudteetranspordis on veoühikuteks erinevat tüüpi vagunid ja standardkonteinerid, veetranspordis konteinervedudel samuti eri tüüpi konteinerid ja õhutranspordis lennuveokonteinerid (ULD) ja -alused.
Üleminekul ühelt veovahendilt teisele või ühelt transpordiliigilt teisele teisaldatakse veoühik. Üldjuhul puudub vajadus veoühikus asuvaid veoseid ümber laadida, välja arvatud LTL ja LCL saadetised, mida võidakse terminalides ja ladudes vajadusel konsolideerida ja dekonsolideerida.
Täishaagis

Täishaagis (ingl.k. "trailer") on vähemalt kaheteljeline, veoauto või vedukauto järel veetav veoühik, mis ei koorma veoki tagumist telge. Selle tiislil on liigend, mille tõttu ei kanna tiisel üle vedukauto haakeseadmele haake massist põhjustatud koormust. Veoauto baasil koostatud autorong  koosneb vähemalt kahest erinevast osast – laadimisosa paikneb veoki raamil (esimene osa) ja teine on veokist eraldatav. Autorongi osade mõõdud võivad olla erinevad. 
= Ülevaade =
Valmistatakse erineva otstarbega, pikkusega, erineva kandejõu ja telgede arvuga täishaagiseid. Veoauto täishaagis on enamasti vähemalt  kaheteljeline. Selle tiislil on liigend, mille tõttu ei kanna tiisel üle veoauto haakeseadmele haake massist põhjustatud koormust (välja arvatud kesktelghaagised). Veoauto ja täishaagise täismassiks võib olla kokku 44 t. Veoauto ja täishaagise lubatud suurimaks pikkuseks Mandri-Euroopas on 18,75 m. Seejuures võib lastiruumide pikkus olla kokku kuni 15,65 m. Mandri-Euroopas on kasutusel reeglina kaheteljelised täishaagised "("ingl.k". two-axle trailer)". Teljed võivad paikneda haagise otstes või keskel. Täishaagised võivad olla nii tendiga kaetud veoühikud kui ka teraskerega, ehk suletud tüüpi furgoonhaagised.
Užežerė

Užežerė (žemaidi "Ožežerė") on küla Leedus Mažeikiai rajoonis Seda vallas. Užežerė asub Varduva ja Sruoja jõgede ääres.
Küla nimi tuleneb tõenäoliselt sellest, et asub Seda suhtes Sedula järve teisel kaldal. Kindlalt tuleneb see aga sõnast "järv" (leedu "ežeras"). 
Aastail 1950-1957 oli Užežerė külanõukogu keskuseks, ka oli küla Salomėja Nėrise nimelise kolhoosi keskasulaks.
Azat

Azat (armeenia keeles Ազատ) on jõgi Armeenias Kotajkhi maakonnas. Selle allikas asub Geghama mägede läänenõlval. See voolab läbi Garni, Landžazati ja Arevašati, enne kui suubub Artašati lähedal Araksesse. Landžazati juures on jõele rajatud Azati veehoidla, mille vett kasutatakse niisutamiseks ja hüdroenergia tootmiseks.
Azat on Armeenias tuntud oma ilu poolest. See voolab 55 kilomeetrit ja selle valgala pindala on 572 ruutkilomeetrit. Azat läbib Hosrovi looduskaitseala. Alamjooksul suubub jõgi Ararati tasandikule. Azat on tuntud oma arvukate suurejooneliste jugade ja kivise jõesängi poolest. Ülem-Azati org kanti 2000. aastal koos Geghardi kloostriga UNESCO maailmapärandi nimistusse.
Kivide sümfoonia.
Üks Azati lõik Garnis, kus see kohtub Goghthi jõega, on eriti põnev. See on kanjon, mida tuntakse Garni kanjonina. Kanjoni moodustis on nii ainulaadne, et tundub peaaegu kunstlik. Kanjon koosneb korrapärastest kuusnurksetest prismadest. Lõpu lähedal on kanjoni kaunis kuju tinginud nime "Kivide sümfoonia".
Paežerė

Paežerė (žemaidi "Paežerie") on küla Leedus Mažeikiai rajoonis Seda vallas.
Paežerė asub Šerkšnė jõe ääres. Osaliselt ulatub külla Natura 2000 ala Plinkšėse mets, ka jääb sinna osaliselt Plinkšėse biosfääri polügoon.
Muinsuskaitse all on Šilainienė haudadeks kutsutud Paežerė vana kalmistu. Ka on kaitse all Plinkšėse muinaskalmed, mis olid kasutusel I–XIII sajandil.
Debed

Debed (armeenia keeles Դեբեդ) või Debeda (gruusia keeles დებედა) on jõgi Armeenias ja Gruusias. See toimib ka loodusliku piirina Armeenia ja Gruusia vahel Sadahlo külas Gruusias. Debed on 176 km pikk ja sellel on 4080-ruutkilomeetrine valgla.
Jõgi saab alguse Armeeniast ja on tekkinud Dzorageti ja Phambaki ühinemiskohas. See lõpeb Gruusias, kus see suubub Hrami, Kura lisajõkke.
Harry Dean Stanton

Harry Dean Stanton (14. juuli 1926 Irvine, Kentucky osariik – 15. september 2017 Los Angeles) oli ameerika filminäitleja. 
Teise maailmasõja ajal teenis Stanton kokana Ameerika Ühendriikide mereväes. Pärast sõda mängis teatris ja laulis meeskooris. 1954. aastal sai kõrvalosa telesarjas, 1956. aastal mängis kõrvalosa mängufilmis "Tomahawk Trail". 
Pika filmikarjääri jooksul oli Stanton kaasa teinud rohkem kui sajas mängufilmis ja telesarjas, peamiselt kõrvalosades. Ta mängis kõrvalosas muuhulgas sellistes filmides nagu "Murdumatu Luke" ("Cool Hand Luke"; 1967), "Kelly sangarid" ("Kelly's Heroes"; 1970), "Dillinger" (1973), "Risitiisa 2" ("The Godfather Part II"; 1974), "Tulnukas" ("Alien"; 1979), "Põgenemine New Yorgist" ("Escape from New York"; 1981), "Christine" (1983), "Repomees" ("Repo Man"; 1984), "Neiu roosas" ("Pretty in Pink"; 1986), "Kristuse viimane kiusatus" ("The Last Temptation of Christ"; 1988), "Metsikud südamed" ("Wild at Heart"; 1990), "Straightide lugu" ("The Straight Story"; 1999), "Roheline miil" ("The Green Mile"; 1999), "Tappev sõprus" ("Alpha Dog"; 2006) ja "Siseimpeerium" ("Inland Empire"; 2006). 
Peaosa mängides ta filmides harva. 1984. aastal mängis ta peaosa Wim Wendersi filmis "Paris, Texas". 2017. aastal 90-aastaselt oli Stantoni viimane osatäitmine – peaosa John Carroll Lynchi filmis "Lucky". Selle rolli eest anti talle 2018. aastal Gijóni rahvusvahelisel filmifestivalil postuumselt parima meesosatäitja auhind.
Uikiai

Uikiai (žemaidi "Oikē") on küla Leedus Mažeikiai rajoonis Seda vallas. Uikiai asub Plinkšėse järve ääres. Osaliselt ulatuvad külla Natura 2000 alad Plinkšėse ümbruskond ja Plinkšėse mets, ka jääb sinna osaliselt Plinkšėse biosfääri polügoon. Osa külast jääb Plinkšėse maastikukaitsealale.
Osa külast jääb Gadūnavase valda, kus moodustab administratiivselt samanimelise küla. Uikiais on ligi 50 suvilaga suvituspiirkond.
Küla nimi tuleneb isikunimest Uikys.
Uikiaid on esmakordselt mainitud aastal 1596, mil J. K. Chodkevičius selle Žemaitija piiskopkonna kapiitli koolile pantis. Nõukogude perioodil rajati külla saun, selle juurde viiv tee sillutati.